Dalk het afrigter Fleck iets uit Stormers se oefenlopie geleerIn die ou dae is daar by die klubs op Donderdagaande ŉ oefenwedstryd tussen die eerste en tweede spanne gehou. Dit is waaraan die Stormers se 52-15-sege oor die Sunwolves Saterdagaand op Nuweland herinner het. Die ‘tweede’ span, die Sunwolves, het hard probeer; dit was baie maklik vir die Stormers, en daar is seker op ŉ plek of twee geskaaf en foute uitgewys waaraan hulle afrigter Robbie Fleck kan werk. En in die geheel was die wedstryd dus die moeite werd as voorlaaste proeflopie voor die kwarteind oor twee weke op Nuweland. Hoeveel ŉ mens egter aanstaande jaar van hierdie manne uit die Ooste se rugby sal kan verteer, weet ek nie. Onthou, aanstaande jaar is die teenstander beter en meer gekonsentreer as die seisoen. Hulle hoort eenvoudig nie op hierdie vlak nie. Die Sunwolves was stukke beter as verlede week teen die Lions, toe hulle 7-94 verloor het en 14 drieë afgestaan het. Daar was darem durf en een of twee mooi aanvalle en die lakwerk was aansienlik beter. Hulle is bloot deur beter opsies en gebruik van spasie deur die Stormers geklop. Die Wolves het net 22 duikslae verbrou uit die 142 wat hulle moes maak – persentasiegewys beter as die Stormers se 20 broulakke uit 129. In die geheel was daar nie veel struktuur in die wedstryd nie, want dit is wat die besoekers wou regkry teen ŉ span wat voorlangs heeltemal te sterk was. Die Stormers het in die tweede helfte beter vertoon, en die rustydtelling van 19-10 reggestel om vyf drieë by die drie van die eerste helfte te voeg. Dillyn Leyds was op heelagter uitstekend en is werklik ŉ man met buitengewone veelsydigheid en het twee drieë gedruk. Dit moes drie gewees het, maar hy het agter die doellyn so half as ŉ grap die bal vir Cheslin Kolbe gegooi wat toe sý derde gedruk het! Damian Willemse was goed op losskakel, maar miskien nog nie die generaal wat in ŉ uitspeelwedstryd verwag word nie; en voorlangs het veral Steven Kitshoff na hy opgekom het en die skakelwerk van Nizaam Carr die oog gevang. Puntemakers – Stormers (10) 19: Drieë: Cheslin Kolbe 3, EW Viljoen, Seabelo Senatla, Damian Willemse, Dillyn Leyds 2. Doelskoppe: Willemse 4, Kolbe 2. Sunwolves (15) 52: Drieë: Teruya Goto, Takeshi Hino. Doelskop: Ya Tamura. Strafdoel: Tamura.